AfriForum Jeug vier die Afrikaanswording van Tukkies - Maroela Media
Studente vier vandag die 81ste herdenking van die Afrikaanswording van Tukkies
Studente vier vandag [Woensdag] die 81ste herdenking van die Afrikaanswording van die Universiteit van Pretoria (UP) deur 'n lentedagpiekniek te hou ter nagedagtenis aan dr. Anton Rupert se tradisie wat hy in 1933 begin het. Afrikaans is in 1932 by die UP ingestel en net soos die eerste herdenkingspiekniek, vier AfriForum Jeug dit vanjaar op die UP se Aula-grasperk.
"Moedertaalonderrig is vir ons 'n riem onder die hart en vandag vier ons daardie voorreg om in Afrikaans te kan studeer", het Barend Taute, voorsitter van AfriForum Jeug Tukkies, gesê.
Sedert dr. Rupert se herdenkingsaksie op 13 September 1933 is Lentedag by Tukkies as 'n amptelike vakansiedag ingestel.
"Prof. Chris Barnard het die eerste hartoorplanting in Afrikaans gedoen en die UP het Suid-Afrika in 1951 die derde land ter wêreld gemaak wat 'n MBA-program aangebied het, naas Amerika en Kanada, en dít in Afrikaans. Ons het baie om op trots te wees," sê Taute.
"Afrikaans aan die UP is deesdae egter op die afdraande pad en in fakulteite soos Opvoedkunde word so min as 32% van klasse nog in Afrikaans aangebied. AfriForum Jeug sal sy stryd voortsit om moedertaalonderrig op Tukkies ten alle koste te beskerm", het Taute afgesluit.
My taal (AFRIKAANS) is vir my soos heuning op die tong. Soet en sag en lekker!!! Afrikaans is die beste!!!